Kuģu saraksts Šī funkcija ļauj aplūkot šādu informāciju: — kuģu saraksts, kad tiek veidots jauns ieraksts par piestāšanu ostā, — kuģu identifikācijas informācija un dati, tostarp atbrīvojumi no ziņošanas par kuģiem, kas jādara pieejami no EMSWe kuģu datubāzes vai no citas attiecīgas datubāzes. Nodrošina filtru, kas ļauj meklēt sarakstā pēc šādiem kritērijiem: — kuģa SJO numurs, — kuģa izsaukuma signāls, — MMSI numurs, — kuģa vārds.

Piestāšanu ostā saraksts Piestāšanu ostā saraksts ir pieejams noteiktu laikposmu, kā norādīts valsts datu saglabāšanas noteikumos. Ir pieejama vismaz šāda informācija: piestāšanas osta, uzturēšanās ID, kuģa identifikācija, paredzētais un faktiskais kuģa pienākšanas un atiešanas laiks. Izmantojot šos kritērijus, nodrošina filtru meklēšanai sarakstā.

Pārskats par piestāšanu ostā Atlasītajā ierakstā par piestāšanu ostā ietverta informācija par formalitāšu statusu un iestāžu atbildēm saistībā ar attiecīgo piestāšanu ostā, norādot arī atļaujas modeli (sistemātiska vai pēc noklusējuma), ko piemēro valsts jūras vienloga sistēma.

Ieraksta izveide par piestāšanu ostā Šī funkcija ļauj izveidot ierakstu par piestāšanu ostā, izvēloties kuģi no funkcijas “kuģu saraksts” vai manuāli ievadot kuģa identifikācijas informāciju un izvēloties piestāšanas ostu no informācijas, ko valsts jūras vienloga sistēma izgūst no kopējās vietu datubāzes. Kad izveido ierakstu par piestāšanu ostā, tiek piešķirts uzturēšanās ID, kas piesaistīts atlasītajam kuģim un piestāšanas ostai.

Jaunas formalitātes sagatavošana Šī funkcija ļauj deklarētājiem sagatavot jaunu formalitāti piestāšanai ostā, kas atlasīta no piestāšanu ostā saraksta. Ja ziņošanas pienākumu izpildei ir vajadzīga kuģa identifikācijas informācija un dati vai ieraksti par atbrīvojumiem no ziņošanas par kuģiem, valsts jūras vienloga sistēma dara pieejamu attiecīgo informāciju no EMSWe kuģu datubāzes vai no citas attiecīgas datubāzes, iepriekš aizpildot attiecīgos laukus grafiskajā lietotājsaskarnē. Ja ziņošanas pienākumu izpildei ir vajadzīgs vietas vai ostas iekārtas kods, valsts jūras vienloga sistēma grafiskajā lietotājsaskarnē dara pieejamu attiecīgo informāciju no kopējās vietu datubāzes. Ja ziņošanas pienākumu izpildei ir vajadzīga informācija par bīstamām un piesārņojošām kravām, valsts jūras vienloga sistēma grafiskajā lietotājsaskarnē dara pieejamu attiecīgo informāciju no kopējās bīstamo materiālu datubāzes: — iepriekš aizpildot prasīto informāciju par bīstamām un piesārņojošām kravām, šādā nolūkā pamatojoties uz deklarētāja ievadītu ANO numuru vai bīstamo un piesārņojošo kravu pozīcijas tekstuālo atsauci, — sagatavojot bīstamo un piesārņojošo kravu sarakstu, šādā nolūkā pamatojoties uz deklarētāja norādīto pārvadājuma un ražojuma veidu.

Informācijas augšupielāde no izklājlapām Sagatavojot vai atjauninot vienu vai vairākas formalitātes, deklarētājiem ir iespēja augšupielādēt informāciju no digitālajām izklājlapām. Valsts jūras vienloga sistēma nodrošina, ka izklājlapas veidnes versija atbilst jaunākajai pieejamajai versijai vai pārejas periodā pēc jaunas veidņu versijas izdošanas – vienai no divām pēdējām secīgām izklājlapu veidņu versijām. Tādējādi veidņu versijas izmantošana tiek pakāpeniski izbeigta līdz pārejas perioda beigu datumam. Pēc izklājlapas datnes augšupielādes valsts jūras vienloga sistēma pārbauda, vai datu elementu formāts, kardinalitāte un darbības noteikumi atbilst EMSWe datu kopā noteiktajiem. Ja izklājlapa neatbilst versijpārvaldības noteikumiem vai EMSWe datu kopas prasībām, valsts jūras vienloga sistēma noraida izklājlapas informāciju un sniedz kļūdas ziņojumu, kurā skaidri norādīti pārbaudes atteices iemesli. Pēc valsts jūras vienloga sistēmas pārbaužu sekmīgas veikšanas no izklājlapas izgūtie datu elementi aizstāj iepriekš aizpildītos datu elementus grafiskajā lietotājsaskarnē. Pirms iesniegšanas grafiskā lietotājsaskarne nodrošina iespēju lasīt, pārskatīt un labot informāciju, kas izgūta no minētās izklājlapas.

Esošo formalitāšu atkalizmantošana Sagatavojot jaunas formalitātes piestāšanai ostā, deklarētājiem ir iespēja atkalizmantot ar to pašu kuģi saistīto formalitāšu pieejamo saturu, ko tie iepriekš iesnieguši tai pašai valsts jūras vienloga sistēmai.

Formalitāšu projektu saglabāšana Deklarētājiem ir iespēja pirms iesniegšanas saglabāt formalitāšu projektus.

Formalitāšu iesniegšana Deklarētājiem ir iespēja iesniegt formalitātes valsts jūras vienloga sistēmai. Pēc informācijas iesniegšanas valsts jūras vienloga sistēma attēlo dalībvalsts līmenī veikto semantisko pārbaužu rezultātus.

Formalitāšu pārvaldība Šī funkcija ļauj deklarētājiem aplūkot un atjaunināt savas iepriekš iesniegtās formalitātes vai to projektus. Ja tas ir atļauts, deklarētājiem ir iespēja atsaukt vai atzīt par spēkā neesošām savas individuālās formalitātes. Visas formalitātes, kas iesniegtas, izmantojot saskaņotās ziņošanas saskarnes moduli, ir pieejamas arī grafiskajā lietotājsaskarnē. Grafiskā lietotājsaskarne attēlo informāciju (iesniegšanas datumu un laiku) par visām šādām formalitātēm, ieverot arī iestāžu atbildes.

Piestāšanas ostā atcelšana Deklarētājiem ir iespēja atcelt iepriekš izveidotu ierakstu par piestāšanu ostā un atsaukt vai atzīt par spēkā neesošām iepriekš iesniegtās formalitātes, kas saistītas ar attiecīgo piestāšanu ostā.